送何同叔赴湖南漕
作者：彭龜年
朝代：宋

paragraphs: 疇昔登賢書，夫子持文衡。
每見輒忽別，問端不能更。
一從齒周行，後先佐司成。
未幾奉辟書，復接臺中評。
詞色陶春和，風味浥秋清。
人生事好乖，歲晚意始傾。
云何千里去，一節湘中行。
留行我無說，脫去公方榮。
人言轉輸重，我視錙銖輕。
望之拾遺願，公豈少此情。
向來否泰疏，上亦知忠誠。
公身有內外，公意無虧盈。
雁來書可慰，細數新豐程。